ทาร์ซาน (ภาพยนตร์ พ.ศ. 2542)

| ทาร์ซาน |
| --- | --- |
กำกับ:   เควิน ลิมา  คริส บัก 
บทภาพยนตร์:   แท็บ เมอร์ฟีย์  บ็อบ ซูดิเกอร์  โนนิ ไวต์ 
เนื้อเรื่อง:   สตีเฟน แอนเดอร์สัน  มาร์ก ดี. เคนเนดี  แครอล ฮอลลีเดย์  เกตอง บริซซี  พอล บริซซี  ดอน โดเฮอร์ตี  เอ็ด กอมเบิร์ต  แรนดี แฮย์ค็อก  ดอน ฮอลล์  เควิน แอล. ฮาร์คีย์  เกลน คีน  เบอร์นีย์ แมตตินสัน  แฟรงก์ นิสซึน  จอห์น นอร์ตัน  เจฟฟ์ สโนว์  ไมเคิล เซอร์เรย์  คริสโตเฟอร์ เจ. เยอร์  มาร์ก วอลตัน  สตีวี เวอร์เมอร์ส  เคลลี ไวต์แมน  จอห์น รามิเรซ 
สร้างจาก: ทาร์ซานออฟดิเอปส์ โดย เอ็ดการ์ ไรซ์ เบอร์โรห์ส
อำนวยการสร้าง: บอนนี อาร์โนลด์
นักแสดงนำ:   โทนี โกลด์เวย์น  มินนี ไดรเวอร์  เกลนน์ โคลส  อเล็กซ์ ดี. ลินซ์  โรซี โอดอนเนลล์  ไบรอัน เบลสเซด  ไนเจล ฮอว์ทอร์น  แลนซ์ เฮนริกเซน  เวย์น ไนต์  เทย์เลอร์ เดมป์ซีย์ 
ตัดต่อ: เกรกอรี เพอร์เลอร์
ดนตรีประกอบ: มาร์ก แมนซินา
บริษัทผู้สร้าง:   วอลต์ดิสนีย์พิกเชอส์  วอลต์ดิสนีย์ฟีเชอร์แอนิเมชัน  
ผู้จัดจำหน่าย: บวยนาวิสตาพิกเชอส์
วันฉาย:   12 มิถุนายน ค.ศ. 1999 (1999-06-12) (เอลคะปิตันเทียเตอร์)    16 มิถุนายน ค.ศ. 1999 (1999-06-16) (สหรัฐ) 
ความยาว: 88 นาที
ประเทศ: สหรัฐ
ภาษา: อังกฤษ
ทุนสร้าง: 130 ล้านดอลลาร์สหรัฐ
ทำเงิน: 448.2 ล้านดอลลาร์สหรัฐ
ทาร์ซาน (อังกฤษ: Tarzan) เป็นภาพยนตร์อเมริกันแอนิเมชันแนวผจญภัย สร้างโดย วอลต์ดิสนีย์ฟีเชอร์แอนิเมชัน และจัดจำหน่ายโดย วอลต์ดิสนีย์พิกเชอส์ เป็นภาพยนตร์แอนิเมชันเรื่องยาวเรื่องที่ 37 ของดิสนีย์ และเป็นภาพยนตร์แอนิเมชันเรื่องที่ 10 และเรื่องสุดท้ายที่สร้างในยุค ดิสนีย์เรอเนซองซ์ ดัดแปลงจากนวนิยายเรื่อง ทาร์ซานออฟดิเอปส์ ของ เอ็ดการ์ ไรซ์ เบอร์โรห์ส เป็นการดัดแปลงเป็นภาพยนตร์แอนิเมชันครั้งแรกของนวนิยายเล่มนี้ ภาพยนตร์กำกับโดย คริส บัก (เป็นการกำกับภาพยนตร์ครั้งแรกของเขา) และ เควิน ลิมา จากบทภาพยนตร์โดย แท็บ เมอร์ฟีย์, บ็อบ ซูดิเกอร์และโนนิ ไวต์ ให้เสียงตัวละครโดย โทนี โกลด์เวย์น, มินนี ไดรเวอร์, เกลนน์ โคลส, โรซี โอดอนเนลล์, ไบรอัน เบลสเซด, แลนซ์ เฮนริกเซน, เวย์น ไนต์และไนเจล ฮอว์ทอร์น
งานก่อนการสร้างของ ทาร์ซาน เริ่มต้นในปี ค.ศ. 1995 โดย ลิมา ได้รับเลือกให้เป็นผู้กำกับ โดย บัก เข้ามาเป็นผู้กำกับในปีเดียวกัน หลังเมอร์ฟีย์เขียนบทร่างแรกเสร็จ ซูดิเกอร์, ไวต์และเดฟ เรย์โนลด์ส เข้ามาเขียนบทในองก์ที่สามใหม่และเพิ่มเนื้อหาเพิ่มเติมให้กับบทภาพยนตร์ ฟิล คอลลินส์ ได้รับการว่าจ้างให้แต่งและบันทึกเพลงร่วมกับดนตรีประกอบโดย มาร์ก แมนซินา ในขณะเดียวกัน ทีมงานผู้สร้างได้เดินทางไปประเทศ ยูกันดาและเคนยา เพื่อศึกษากอริลลา ภาพยนตร์เป็นแอนิเมชันแบบวาดมือสองมิติร่วมกับภาพที่สร้างจากคอมพิวเตอร์ ภาพยนตร์สร้างที่แคลิฟอร์เนีย, ออร์แลนโดและปารีส ด้วยระบบซอฟต์แวร์แอนิเมชันคอมพิวเตอร์รุ่นบุกเบิก ดีฟแคนวาส ซึ่งส่วนใหญ่ใช้ในการสร้างพื้นหลังสามมิติ
ทาร์ซาน ฉายรอบปฐมทัศน์เมื่อวันที่ 12 มิถุนายน ค.ศ. 1999 ที่ เอลคะปิตันเทียเตอร์ และฉายทั่วไปในสหรัฐเมื่อวันที่ 16 มิถุนายน ค.ศ. 1999 ได้รับการตอบรับที่ดีจากนักวิจารณ์ โดยชมในเรื่องแอนิเมชันและเพลง ภาพยนตร์ทำเงิน 448.2 ล้านดอลลาร์สหรัฐ จากทุนสร้าง 130 ล้านดอลลาร์สหรัฐ (เป็นภาพยนตร์แอนิเมชันที่มีทุนสร้างแพงที่สุดในเวลานั้น จนกระทั่ง ไฟนอลแฟนตาซี: เดอะสปิริตส์วิทอิน ในปี ค.ศ. 2001) กลายเป็นภาพยนตร์ที่ทำเงินสูงสุดอันดับที่ห้าในปี ค.ศ. 1999, ภาพยนตร์แอนิเมชันที่ทำเงินสูงสุดอันดับที่สองในปี ค.ศ. 1999 รองจาก ทอย สตอรี่ 2 และเป็นภาพยนตร์แอนิเมชันของดิสนีย์เรื่องแรก ที่เปิดตัวเป็นอันดับที่หนึ่งในอเมริกาเหนือ ตั้งแต่ โพคาฮอนทัส (1995) ภาพยนตร์ได้รับรางวัลออสการ์ สาขาเพลงต้นฉบับยอดเยี่ยม ("ยูวิลบีอินมายฮาร์ต" โดย ฟิล คอลลินส์) ภาพยนตร์ได้นำไปสู่ผลงานมากมาย เช่น การดัดแปลงเป็นละครบรอดเวย์, ละครโทรทัศน์, ภาพยนตร์ภาคต่อ ทาร์ซานและเจน (2002) และ ทาร์ซาน 2 (2005)